**5. godišnja Međunarodna konferencija „Rad državnih i međunarodnih nadležnih tijela u zaštiti ličnih podataka“**

5. godišnja Međunarodna konferencija pod nazivom „Rad državnih i međunarodnih nadležnih tijela u zaštiti ličnih podataka“ u organizaciji Ministarstva komunikacija i masovnih medija Ruske Federacije i podrškom Roskomnadzor-a (Federalna služba za nadzor komunikacija, informacijske tehnologije i masovnih medija) održala se 5. novembra 2014. u Moskvi. Cilj ove redovne Konferencije je razmjena informacija, stručnog iskustva i mišljenja u vezi pitanja sa zaštitom podataka. Učesnici Konferencije bili su predstavnici tijela za zaštitu podataka u Europi, Aziji, Sjevernoj i Latinskoj Americi, predstavnici ruskih zakonodavnih tijela i izvršne vlasti, predstavnici kreditnih i finansijskih kompanija, telekomunikacijskih kompanija, zdravstvenih i obrazovnih ustanova, kao i predstavnici kompanija za naftu i plin, struju i industriju.

Glavne teme Konferencije odnosile su se na pitanja povodom pravne regulacije prekograničnog transfera podataka, zatim na mjesto i ulogu online zajednice u obradi ličnih podataka, saradnje među ovlaštenim tijelima i obrađivačima ličnih podataka u teoriji i praksi, te slobode informiranja na Internetu i prava na privatnost – kako implementirati ograničenja i garanciju zaštite, pitanja ilegalnih web stranica koje funkcioniranju izvan državne nadležnosti.

Pojedini učesnici su održali predavanja koja su se odnosila na ovlaštenja nadzornih tijela, mehanizme korištene za uspostavljanje nezavisnosti regulatornog tijela, preduzete mjere u prevenciji i borbi protiv nezakonitih aktivnosti u polju ličnih podataka i slično.

Ispred Agencije za zaštitu ličnih podataka u Bosni i Hercegovini, Konferenciji je prisustvovala Pomoćnik direktora u Sektoru za inspekcijski nadzor, prigovore i Glavni registar.